Opdateret: Her er den nye Philips Hue Explore-lampeserie

LED-pærer er ikke nok for Philips, der gerne vil sælge os hele lampeløsninger. Nyhedstjenesten The Verge har fået informationer om en ny Hue Explore-serie, der er blevet lanceret uden den store palaver og allerede kan købes i butikkerne og på nettet.

Serien bygger på det samme simple design, hvor matteret glas dækker for den medfølgende LED-pære. Ifølge The Verge har lamperne udskiftelige pærer og altså ikke en fastmonteret LED, som andre Hue-lamper. Væg- og bordlampen er udrustet med en E12 “candle”-pærer, mens pendlen og standerlampen leveres med A19-pærer. Begge modeller kan håndtere både hvidt og farvet lys.

Her et galleri med billeder fra The Verge (klik for at se større udgave):

Priserne er som følger:

Hue Explore bordlampe: 999 kr.
Hue Explore væglampe: 999 kr.
Hue Explore pendel: 1.149 kr.
Hue Explore standerlampe: 1.899 kr.

Udendørs lyskabel

Ud over Explore-serien vil Phiips også lancere et udendørs lyskabel (Lightstrip, red.) i to længder; tre meter og fem meter. Ligesom de indendørs udgaver vil disse lyskabler kunne sættes sammen. De er naturligvis beregnet til udendørs brug og kan modstå elementernes rasen.

Simpel pendel

Hue Devote-pendel er en simpel loftslampe, der kan lyse i både hvide nuancer og farver. Den er allerede aktiv på Philips hjemmeside og kan erhverves for 749 kroner. Se den herunder:

Der er godt kog i Hue-gryden dette efterår. For to uger siden lancerede Philips sit nye Hue Adore badeværelsespejl med indbygget lys. Den serie udvides med en loftlampe, der i form er identisk med spejlet, men – naturligvis – uden spejlet.

Opdateret 13.08.2018: Efter tip fra Philips har Hue har vi ændret navnet fra Ascend til Explore, som serien hedder i Europa. Philips oplyser også, at serien allerede er i handelen på meethue.com. Vi har derfor opdateret med priser.